Peste 3.000 de studenţi ai Universităţii Politehnice, cazaţi în Regie, vor ieşi marţi în stradă la ora 14:00 în semn de protest faţă de restricţiile legii antifumat. Protestul va avea loc pe Splaiul Independenţei, la jumătatea drumului dintre staţiile de metrou Petrache Poenaru şi Grozăveşti, a declarat pentru MEDIAFAX Răzva Florea, preşedintele Asociaţiei Studenţilor din Ingineria Sistemelor Biotehnice Bucureşti.

Având în vedere că legea interzice fumatul în instituţiile de stat, studenţii nu au voie să fumeze nici măcar în parcul Regiei.

„Au fost persoane care au fost amendate pentru că au fumat în Regie. Noi sperăm să se poată aduce amendamente pe lege, să nu mai fim nevoiţi să ieşim până pe Splai ca să fumăm. Sunt şi alte campusuri studenţeşti din ţară care se confruntă cu aceeleaşi probleme”, a spus Florea pentru MEDIAFAX.